คลังสรุปเรียกค่าเสียหายจำนำข้าวยิ่งลักษณ์แล้วแต่ยังอุบมูลค่า
คณะกรรมการพิจารณาการรับผิดทางแพ่งสรุปยอดค่าเสียหายจำนำข้าวที่จะเรียกจาก "ยิ่งลักษณ์" แล้ว แต่ยังไม่เปิดเผยมูลค่า
6 ก.ย. 2559

คณะกรรมการพิจารณาการรับผิดทางแพ่งสรุปยอดค่าเสียหายจำนำข้าวที่จะเรียกจาก "ยิ่งลักษณ์" แล้ว แต่ยังไม่เปิดเผยมูลค่า
นายมนัส แจ่มเวหา อธิบดีกรมบัญชีกลาง ประธานคณะกรรมการพิจารณาการรับผิดทางแพ่ง เปิดเผยว่า คณะกรรมการได้สรุปการเรียกค่าเสียหายของโครงการรับจำนำข้าวจาก น.ส.ยิ่งลักษณ์ ชินวัตร อดีตนายกรัฐมนตรี เป็นที่เรียบร้อยแล้ว หลังจากนี้จะส่งให้นายสมชัย สัจจพงษ์ ปลัดกระทรวงการคลัง และ นายอภิศักดิ์ ตันติวรวงศ์ รมว.คลัง พิจารณาในฐานะหน่วยงานที่ได้รับความเสียหายต่อไป
"ในฐานะประธานคณะกรรมการไม่รู้สึกหักใจในการพิจารณาเรียกค่าเสียหาย เพราะทุกอย่างมีเหตุผลทางกฎหมายและระเบียบพิธีการพิจารณาที่ตอบได้หมด แต่ค่าเสียหายเป็นเท่าไรไม่สามารถบอกได้ เพราะถือว่าเป็นเรื่องที่เป็นความลับ" นายมนัส กล่าว
ทั้งนี้ คณะกรรมการตรวจสอบข้อเท็จจริงของสำนักนายกรัฐมนตรีได้ระบุความเสียหายของโครงการรับจำนำข้าวในยุครัฐบาลยิ่งลักษณ์ว่ามีมูลค่า 2.86 แสนล้านบาท แต่นายมนัส ปฏิเสธที่จะให้ความเห็นความเสียหายที่อดีตนายกรัฐมนตรีต้องชดใช้
นายมนัส กล่าวว่า การเรียกค่าเสียหายจาก น.ส.ยิ่งลักษณ์ เป็นการออกคำสั่งทางปกครองให้ชดใช้ความเสียหาย ไม่ได้เป็นการฟ้องศาล แต่อย่างไรก็ตามหากอดีตนายกรัฐมนตรีเห็นว่าไม่ได้รับความเป็นธรรมก็สามารถฟ้องศาลปกครองให้ยกเลิกคำสั่งทางปกครองที่ให้ชดใช้ความเสียหายได้ ส่วนผลจะออกมาเป็นอย่างไรก็ขึ้นอยู่กับดุลพินิจของศาล